CELEX: 32016L1855
Language: sl
Date: 2016-10-19 00:00:00
Title: Direktiva Komisije (EU) 2016/1855 z dne 19. oktobra 2016 o spremembi Direktive 2009/32/ES Evropskega parlamenta in Sveta o približevanju zakonodaj držav članic na področju ekstrakcijskih topil, ki se uporabljajo pri proizvodnji živil in njihovih sestavin (Besedilo velja za EGP)

20.10.2016   
               
               
                  SL
               
               
                  Uradni list Evropske unije
               
               
                  L 284/19
               
            DIREKTIVA KOMISIJE (EU) 2016/1855
      z dne 19. oktobra 2016
      o spremembi Direktive 2009/32/ES Evropskega parlamenta in Sveta o približevanju zakonodaj držav članic na področju ekstrakcijskih topil, ki se uporabljajo pri proizvodnji živil in njihovih sestavin
      (Besedilo velja za EGP)
      EVROPSKA KOMISIJA JE –
      ob upoštevanju Pogodbe o delovanju Evropske unije,
      ob upoštevanju Direktive 2009/32/ES Evropskega parlamenta in Sveta z dne 23. aprila 2009 o približevanju zakonodaj držav članic na področju ekstrakcijskih topil, ki se uporabljajo pri proizvodnji živil in njihovih sestavin (1), in zlasti točke (a) prvega pododstavka člena 4 Direktive,
      ob upoštevanju naslednjega:
      
                  (1)
               
               
                  Direktiva 2009/32/ES se uporablja za ekstrakcijska topila, ki se uporabljajo ali so namenjena uporabi pri proizvodnji živil ali njihovih sestavin. Navedena direktiva se ne uporablja za ekstrakcijska topila, ki se uporabljajo pri proizvodnji aditivov za živila, vitaminov in drugih prehranskih dopolnil, razen če so taki aditivi za živila, vitamini ali prehranska dopolnila navedeni v katerem od seznamov v Prilogi I k navedeni direktivi.
               
            
                  (2)
               
               
                  Družba Akzo Nobel Industrial Chemicals BV je 19. avgusta 2014 predložila zahtevek za spremembo mejne vrednosti ostanka (MRL) dimetil etra (DME) kot ekstrakcijskega topila v razmaščenih živalskih beljakovinskih izdelkih, zlasti kolagenu in derivatih kolagena, z 0,009 mg/kg na 3 mg/kg in za novo uporabo za ekstrakcijo beljakovinskih izdelkov za pridobivanje želatine z MRL v višini 0,009 mg/kg. Navedeni zahtevek je bil dan na voljo državam članicam.
               
            
                  (3)
               
               
                  Evropska agencija za varnost hrane (v nadaljnjem besedilu: Agencija) je ponovno ocenila varnost DME kot ekstrakcijskega topila za pripravo razmaščenih živalskih beljakovinskih izdelkov – kolagena in želatine – in svoje mnenje izdala 14. julija 2015 (2). Agencija je ugotovila, da uporaba DME kot ekstrakcijskega topila v predvidenih pogojih uporabe in pri predlaganih MRL v višini 3 mg/kg v kolagenu in derivatih kolagena ter 0,009 mg/kg v želatini ne pomeni tveganja za varnost.
               
            
                  (4)
               
               
                  Zato je primerno odobriti uporabo dimetil etra kot ekstrakcijskega topila za odstranjevanje maščob iz živalskih beljakovinskih surovin, pod pogojem da je mejna vrednost ostanka dimetil etra v kolagenu in derivatih kolagena 3 mg/kg, v želatini pa 0,009 mg/kg.
               
            
                  (5)
               
               
                  Direktivo 2009/32/ES bi bilo zato treba ustrezno spremeniti.
               
            
                  (6)
               
               
                  Ukrepi iz te direktive so v skladu z mnenjem Stalnega odbora za rastline, živali, hrano in krmo –
               
            SPREJELA NASLEDNJO DIREKTIVO:
      Člen 1
      Priloga I k Direktivi 2009/32/ES se spremeni v skladu s Prilogo k tej direktivi.
      Člen 2
      1.   Države članice sprejmejo zakone in druge predpise, potrebne za uskladitev s to direktivo, najpozneje dve leti po začetku veljavnosti te direktive. Besedilo navedenih predpisov nemudoma sporočijo Komisiji.
      Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
      2.   Države članice Komisiji sporočijo besedilo temeljnih predpisov nacionalne zakonodaje, sprejetih na področju, ki ga ureja ta direktiva.
      Člen 3
      Ta direktiva začne veljati dvajseti dan po objavi v Uradnem listu Evropske unije.
      Člen 4
      Ta direktiva je naslovljena na države članice.
      
         V Bruslju, 19. oktobra 2016
         
            
               Za Komisijo
            
            
               Predsednik
            
            Jean-Claude JUNCKER
         
      
      
         (1)  UL L 141, 6.6.2009, str. 3.
      
         (2)  Odbor EFSA za snovi v stiku z živili, encime, arome in pomožna tehnološka sredstva (odbor CEF), 2015. Scientific Opinion on the safety of use of dimethyl ether as an extraction solvent under the intended conditions of use and the proposed maximum residual limits (Znanstveno mnenje o varnosti uporabe dimetil etra kot ekstrakcijskega topila v predvidenih pogojih uporabe in pri predlaganih mejnih vrednostnih ostankov). EFSA Journal 2015;13(7):4174, 13 str.
      
         PRILOGA
         V delu II Priloge I k Direktivi 2009/32/ES se vrstica za „Dimetil eter“ nadomesti z naslednjim:
         
            
                        „Dimetil eter
                     
                     
                        Priprava razmaščenih živalskih beljakovinskih izdelkov, vključno z želatino (*)
                        
                     
                     
                        0,009 mg/kg v razmaščenih živalskih beljakovinskih izdelkih, vključno z želatino
                     
                  
                        Priprava kolagena (**) in derivatov kolagena, razen želatine
                     
                     
                        3 mg/kg v kolagenu in derivatih kolagena, razen želatine
                     
                  
         
            (*)  ‚Želatina‘ pomeni naravne in topne beljakovine, ki želatinirajo ali ne, pridobljene z delno hidrolizo kolagena, pridobljenega iz kosti, kož z dlako ali brez dlake, kit in tetiv živali v skladu z ustreznimi zahtevami Uredbe (ES) št. 853/2004.
         
            (**)  ‚Kolagen‘ pomeni proizvod na osnovi beljakovin, pridobljen iz živalskih kosti, kož z dlako ali brez dlake in kit ter proizveden v skladu z ustreznimi zahtevami Uredbe (ES) št. 853/2004.“